Komisijos reglamentas (EB) Nr. 1597/2002
2002 m. rugsėjo 6 d.
nustatantis išsamias Tarybos direktyvos 1999/105/EB nuostatų dėl miškų dauginamosios medžiagos sėklinės bazės nacionalinių sąrašų formos taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 22 d. Tarybos direktyvą 1999/105/EB dėl prekybos miško dauginamąja medžiaga [1], ypač į jos 10 straipsnio 3 dalį,
kadangi:
(1) Pagal Direktyvos 1999/105/EB 10 straipsnio 1 dalį EB valstybės narės parengia jų teritorijose patvirtintų atskirų rūšių sėklinės bazės nacionalinius registrus.
(2) Pagal minėtos direktyvos 10 straipsnio 2 dalį valstybės narės parengia nacionalinių registrų santraukas - nacionalinius sąrašus, kuriuos galima gauti Komisijos ir kitų valstybių narių prašymu. Nacionaliniame sąraše kiekvienas "patvirtinimo objektas" pateikiamas bendra forma, kaip nurodyta Direktyvos 1999/105/EB 4 straipsnio 2 dalies b punkte, ir konkretizuojant kiekvieną miško dauginamosios medžiagos kategoriją, kaip nurodyta minėtos direktyvos 2 straipsnio l punkte. Kategorijoms "šaltinio tapatybė nustatyta" ir "atrinkta" leidžiama pateikti "patvirtinimo objektų" santrauką pagal vieną provenencijos rajoną. Duomenys, kurie turi būti nurodyti sąraše, vardijami anksčiau minėtoje 10 straipsnio 2 dalyje.
(3) Siekiant užtikrinti tinkamą nacionalinių sąrašų veikimą ir jų suderinamumą, šių sąrašų forma turi būti suvienodinta Bendrijos lygmeniu. Tai padėtų Komisijai skelbti sąrašą, pavadintą "Patvirtintos sėklinės bazės miško dauginamajai medžiagai gauti Bendrijos sąrašas", kaip nurodyta minėtos direktyvos 11 straipsnio 1 dalyje.
(4) Šiame reglamente numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Kiekviena valstybė parengia Direktyvos 1999/105/EB 10 straipsnio 2 dalyje minimą nacionalinį sąrašą pagal standartinę priede pateiktą formą. Kiekviena valstybė narė Komisijos ir kitų valstybių narių prašymu pateikia sąrašą elektroninės lentelės ar duomenų bazės forma.
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Jis taikomas nuo 2003 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. rugsėjo 6 d.